Публикация на заявление за одобрение на изменение, което не е несъществено, в продуктова спецификация съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2022/C 234/08)

Настоящата публикация предоставя право на възражение срещу заявлението за изменение в съответствие с член 51 от Регламент (ЕС) № 1151/2012 на Европейския парламент и на Съвета (1) в срок от три месеца от датата на нейното публикуване.

ЗАЯВЛЕНИЕ ЗА ОДОБРЕНИЕ НА ИЗМЕНЕНИЕ, КОЕТО НЕ Е НЕСЪЩЕСТВЕНО, В ПРОДУКТОВАТА СПЕЦИФИКАЦИЯ НА ЗАЩИТЕНИ НАИМЕНОВАНИЯ ЗА ПРОИЗХОД/ЗАЩИТЕНИ ГЕОГРАФСКИ УКАЗАНИЯ

Заявление за одобрение на изменение в съответствие с член 53, параграф 2, първа алинея от Регламент (ЕС) № 1151/2012

„Chianti Classico“

ЕС №: PDO-IT-0108-AM03 — 20.3.2019 г.

ЗНП (X) ЗГУ ( )

1. Група заявител и законен интерес

Consorzio olio DOP Chianti Classico (обединение за производство на масло със ЗНП „Chianti Classico“) със седалище Sangallo, 41 – loc. Sambuca – Tavernelle Val di Pesa- (FI).

Горепосоченото обединение отговаря на изискванията, определени в член 13, параграф 1 от Министерски указ № 12511 от 14 октомври 2013 г.

2. Държава членка или трета държава

Италия

3. Рубрика от продуктовата спецификация, която подлежи на изменение/изменения

☐ Наименование на продукта

☒ Описание на продукта

☒ Географски район

☐ Доказателство за произход

☒ Метод на производство

☒ Връзка

☒ Етикетиране

☒ Пускане на пазара, разфасовки, инспекции

4. Вид на изменението/измененията

☒ Изменение на продуктовата спецификация на регистрирано ЗНП или ЗГУ, което не следва да се квалифицира като несъществено в съответствие с член 53, параграф 2, трета алинея от Регламент (ЕС) № 1151/2012.

☐ Изменение на продуктовата спецификация на регистрирано ЗНП или ЗГУ, за което не е публикуван единен (или равностоен на него) документ, което не следва да се квалифицира като несъществено в съответствие с член 53, параграф 2, трета алинея от Регламент (ЕС) № 1151/2012.

5. Изменение/изменения

Описание на продукта:

— Предлагат се някои промени в член 10 от продуктовата спецификация и точка 3.2 от единния документ.

Това изменение е свързано с химичната оценка на необработеното маслиново масло екстра качество със ЗНП „Chianti Classico“. По-специално е заличен анализът на поглъщане на ултравиолетови лъчи, заличено е изискването във връзка с аналитичния метод за общите полифеноли, въведен е анализ на биофеноли с ниско молекулно тегло, а анализът на общите токофероли e заменен с анализ на алфа-токоферол.

Поради това следният текст:

„Химична оценка

а) киселинност (изразена като олеинова киселина): максимум 0,5 %;

б) пероксидно число: не повече от 12 (милиеквиваленти кислород);

в) екстинкция спрямо ултравиолетово K 232: не повече от 2,1, и K270: не повече от 0,2;

г) високо съдържание на олеинова киселина: >72 %;

д) общо CMP (фенолни антиоксиданти) — повече от 150 ppm;

е) общо токофероли — повече от 140 ppm.“

се заменя със следното:

„Химична оценка

а) киселинност, изразена като олеинова киселина — ≤ 0,5 %;

б) максимално пероксидно число — 12 (mEq кислород);

в) високо съдържание на олеинова киселина — >72 %;

г) общо полифеноли — повече от 150 ppm;

д) алфа-токоферол — повече от 140 ppm.“

Смятаме, че анализът на поглъщането на ултравиолетови лъчи може да бъде заличен.

Този анализ се извършва за определяне на стойността на K270 и K232.

K270 е полезен за открояване на наличието на ректифицирано масло в необработеното маслиново масло, тъй като при наличието на този вид измама стойността на K270 се повишава.

След дългогодишни проверки е установено, че е възможно тази измама категорично да бъде изключена при италианските масла със ЗНП и/или ЗГУ, поради което предпочитаме да заменим тази аналитична оценка с други, по-полезни методи за закрила на маслото със ЗНП „Chianti Classico“ и за повишаване на стойността му.

K232 предоставя качествена информация относно степента на окисляване на маслото, като този показател се повишава с отлежаването на маслото.

Смятаме — най-вече с цел да се избегнат допълнителни разходи за производителите — че тази информация се осигурява в удовлетворителна степен от анализа на пероксидното число.

Следователно целта на тези изменения е да се подобри качеството на аналитичната информация относно маслото със ЗНП „Chianti Classico“, без да се създават допълнителни разходи.

По отношение на пояснението относно общите полифеноли предлагаме да се заличи текстът относно аналитичния метод, разработен от експерименталната станция в Милано, тъй като този метод вече не съществува и всички италиански лаборатории, упълномощени да сертифицират масла със ЗНП, използват подобен акредитиран метод.

В химичния анализ на биофенолите е представена информация, за която вече знаем, че е много важна за потребителя, защото показва истинската стойност на маслото със ЗНП „Chianti Classico“ по отношение на неговото качество.

Вместо общ анализ на токоферолите (витамините), който дава представа за общото наличие на тези съединения в маслото, се въвежда анализ на алфа-токоферол, т.е. на един от обичайно присъстващите токофероли.

Този параметър е по-подходящ и значим поради факта, че самият алфа-токоферол представлява приблизително 90—95 % от общите токофероли в маслото и е с най-висока биоактивна мощ. По този начин, като поддържаме минималната граница от 140 ppm, но уточним, че тя е свързана изключително с наличието на алфа-токоферол, осигуряваме масло с по-високо общо съдържание на витамини (другите са гама-токоферол, делта-токоферол и бета-токоферол).

Географски район

— Географският район не е променен. Това изменение се отнася до член 3 от продуктовата спецификация и до точка 4 от единния документ. С този член се прилагат разпоредбите на Регионален закон № 63 от 26 ноември 2019 г. за установяване на община Barberino-Tavernelle, създадена чрез сливането на общините Barberino Val di Elsa и Tavernelle Val di Pesa.

Поради това следният текст:

„Районът на производство на маслото „Chianti Classico“ включва административните територии на следните общини от провинциите Сиена и Флоренция: Castellina in Chianti, Gaiole in Chianti, Greve in Chianti и Radda in Chianti, които са обхванати изцяло, и, частично, Barberino Val d’Elsa, Castelnuovo Berardenga, Poggibonsi, San Casciano in Val di Pesa и Tavarnelle Val di Pesa.“

се заменя със следното:

„Районът на производство на маслото „Chianti Classico“ включва административните територии на следните общини от провинциите Сиена и Флоренция: цялата територия на Castellina in Chianti, Gaiole in Chianti, Greve in Chianti и Radda in Chianti и части от Barberino-Tavarnelle, Castelnuovo Berardenga, Poggibonsi и San Casciano in Val di Pesa.“

Метод на производство

— Изменят се член 2 от спецификацията и точка 3.2 от единния документ. Също така, от съображения за целесъобразност, тази информация е преместена в точка 3 от единния документ.

Текстът:

„Необработеното маслиново масло екстра качество „Chianti Classico“ се произвежда от маслини от маслинови насаждения, вписани в регистъра и включващи най-малко 80 % растения от сортовете Frantoio, Correggiolo, Moraiolo и Leccino, поотделно или смесени, и най-много 20 % растения от други сортове от района, които обаче трябва да са вписани в тосканския регистър на маслинената зародишна плазма.“

се заменя със следното:

„Маслото „Chianti Classico“ трябва да се произвежда изцяло от маслини от маслинови дървета в рамките на географския район на производство, които се намират в географския район, определен в член 3 от продуктовата спецификация, и са вписани в регистъра. Най-малко 80 % от растенията в дадено стопанство трябва да са от сортовете Frantoio, Correggiolo, Moraiolo, Leccino, Leccio del Corno — поотделно или смесени; не повече от 20 % от маслините могат да са от други местни сортове, които обаче трябва да са вписани в тосканския регистър на маслинената зародишна плазма.“

Целта на предложения текст е да се поясни, че се допуска да бъдат регистрирани парцели с един сорт маслинови дървета дори ако не са от основните сортове (Frantoio, Correggiolo, Leccino и Moraiolo). С цел съвместимост с продуктовата спецификация най-малко 80 % от всички дървета в отделно маслиново стопанство трябва да са от основните сортове. Поради това е възможно в регистъра на маслиновите дървета със ЗНП „Chianti Classico“ да се впишат насаждения от „второстепенни“ видове, стига да са спазени минималните проценти в продуктовата спецификация.

Освен това към списъка с основните сортове, които трябва да съставляват най-малко 80 % от маслиновите дървета, подходящи за производство на маслини за масло със ЗНП „Chianti Classico“, се добавя Leccio del Corno, който произхожда и е открит в стопанство в района — а именно в община San Casciano Val di Pesa. Качествените характеристики на маслото от маслини от сорта Leccio del Corno са много сходни с тези на основните сортове и се отличават с интензивни плодови нотки и подчертано горчив и стипчив вкус.

Това допълнение се обосновава с дългогодишен анализ, който показва, че средният органолептичен профил на маслото със ЗНП „Chianti Classico“ и средният органолептичен профил на маслото, произведено единствено от сорта Leccio del Corno, както и химичните и физичните характеристики на това едносортово масло, напълно отговарят на характеристиките на ЗНП „Chianti Classico“.

— Това изменение се отнася до член 5 от продуктовата спецификация, който се отнася за добива.

Текстът:

„Добивът на масло не трябва да надвишава 650 kg/ha за маслинови насаждения с гъстота от най-малко 200 растения. За насаждения с по-ниска гъстота добивът не трябва да надвишава 3,25 kg на дърво. Това ограничение не трябва да надвишава 2 kg масло на дърво в насаждения с гъстота над 500 дървета на хектар.“

се заменя със следното:

„Добивът на масло не трябва да надвишава: 20 kg на дърво в насаждения с гъстота до 250 растения на хектар и на стопанска единица; 12 kg на дърво в насаждения с гъстота от 251 до 500 дървета на хектар и на стопанска единица; 8 kg на дърво в насаждения с гъстота над 501 дървета на хектар и на стопанска единица. Максималният добив на масло от 100 kg маслини в дадено стопанство не може при никакви обстоятелства да надвишава 20 %. Тези ограничения се прилагат и по отношение на партиди, в който са смесени маслини от повече от едно стопанство. Определеният добив ще бъде средният добив на партидата, която се преработва.“

С изменението на този член се извършва „преобразуването“ от маслиново масло към маслини по отношение на трите класа на гъстота на засаждане, които са представени в член 5, без на практика да се въвеждат ограничения или увеличаване на производствения капацитет на единиците за производство на маслиново масло.

Целта на настоящото изменение е да се улеснят проверките за производителите на маслини.

— Това изменение се отнася до член 7 от продуктовата спецификация във връзка с изискванията за бране и складиране.

Текстът:

„Маслините трябва да се откъсват направо от дървото, да се събират, където е възможно това, върху мрежи или платнища, да се превозват и съхраняват в колички или в перфорирани от петте страни касетки, на пластове не повече от 30 cm, а касетките да могат да се нареждат една върху друга. Ако маслините се складират, това трябва да се извършва в специални хладни и проветриви помещения до не повече от три дни след беритбата. Превозването до маслобойните може да се извършва в същите касетки или в други подходящи съдове. Забранено е използването на чували или бали. Ако се използват щайги и/или колички, маслините трябва да се превозят до маслобойната в деня на брането. Складирането в маслобойната преди смилане трябва да се извършва в помещения и в съдове, които гарантират запазването на качествените характеристики на продукта. Маслините трябва да се преработят в рамките на 24 часа от доставката им в маслобойните, които трябва да са разположени в територията, посочена в член 3 от продуктовата спецификация, и трябва да са подходящи в съответствие с условията, изложени в член 8 по-долу.“

се заменя със следното:

„Маслините трябва да се откъсват направо от дървото, при необходимост да се събират върху мрежи или платнища и да се транспортират и съхраняват в перфорирани от петте страни касетки, които могат да се нареждат една върху друга на пластове от не повече от 30 cm или в перфорирани щайги или в колички. Ако маслините се складират, това трябва да се извършва в подходящи хладни и проветриви помещения за не повече от три дни след прибиране на реколтата. Транспортирането до маслобойните се извършва в същите касетки или в други подходящи съдове. Забранено е използването на чували или бали. Складирането в маслобойните преди смилане трябва да се извършва в помещения и в съдове, които гарантират запазването на качествените характеристики на продукта. Ако при брането се използват щайги и/или колички, маслините трябва да се транспортират до маслобойните в деня на прибиране на реколтата. Маслините трябва да се преработят в рамките на 24 часа от доставката им в маслобойните, които трябва да са разположени в територията, посочена в член 3 от продуктовата спецификация, и трябва да са подходящи в съответствие с условията, изложени в член 8 по-долу.“

След „30 cm“ е добавена думата „или“ с цел изречението да стане по-ясно.

Предпоследният параграф е добавен, за да се уточни, че ако събраните маслини се съхраняват в щайги или колички, тяхното транспортиране до маслобойните трябва да се извърши в деня на брането. Промяната е необходима, за да се гарантира, че маслините, които са най-податливи на увреждане, се преработват бързо.

— Това изменение засяга член 8 от продуктовата спецификация във връзка с метода за извличане на масло и за образуване на партиди.

Текстът:

„След като маслините се почистят във вода или на въздух при стайна температура, извличането на маслото „Chianti Classico“ трябва да се извърши с помощта на надеждни и последователни механични и физични методи. Температурата на съоръженията за извличане трябва да се контролира така, че да не надвишава 27 °C.“

се заменя със следното:

„След като маслините се почистят във вода, със или без въздух, при стайна температура, извличането на маслото „Chianti Classico“ трябва да се извърши с помощта на надеждни и последователни механични и физични методи. Температурата на съоръженията за извличане трябва да се контролира така, че да не надвишава 27 °C.“

Това допълнение е необходимо с цел да се поясни, че при почистването могат да се използват както вода, така и въздух.

Връзка

— Тази точка не е изменение в истинския смисъл на думата. Рубриката „Връзка“ не присъства в настоящата спецификация, а само в публикувания единен документ. Поради това текстът от единния документ трябва да се добави като отделен член в спецификацията.

Добавеният текст в спецификацията гласи следното:

„Връзка Член 18 Районът на производство на маслото „Chianti Classico“ се отличава със специфични климатични и хидрогеоложки характеристики и е добре обособен в географски аспект още от ХIV век. Районът на производство е сравнително хомогенен по отношение на терен и климат; след есента, която типично е мека и суха, настъпва сурова зима. Околната среда, в своята съвкупност, притежава характеристики, които позволяват отглеждането на маслинови насаждения на границата на територията на естественото им разпространение, като тази особеност е оказвала и продължава да оказва влияние върху процеса на плодоносене и зреене на маслините. Съгласно прилаганите открай време в района техники плодовете се берат направо от дървото преди достигане на физиологична зрялост. Температурните условия също така обуславят възприетата от местните земеделски производители форма на маслиновите дървета (обикновено разклоняваща се към върха), вследствие на което короната се разраства по начин, позволяващ по-доброто разпределение във вътрешността ѝ на топлината и светлината — фактори, подпомагащи развитието на маслиновите дървета в течение на кратки периоди от годината. Необработеното маслиново масло екстра качество „Chianti Classico“ се произвежда от сортове, които са традиционно култивирани в Тоскана, и се отличава със своя органолептичен профил, дължащ се най-вече на интензивния горчив и стипчив привкус, съчетан с доловими за обонянието плодови нотки. Химичните и органолептичните характеристики на необработеното маслиново масло екстра качество „Chianti Classico“ са свързани с климатичните условия в района на производство, които оказват непосредствено влияние върху качествения и количествения състав на фенолите, горчивината и стипчивостта на вкуса и интензивността на плодовия аромат. Предвид необходимостта от защита на плодовете от първите есенни слани те традиционно се събират рано — преди да са напълно узрели. Макар и да е причина за добиването на по-малки количества масло, тази практика позволява маслините да се берат, докато съдържанието на полифеноли е още високо, вследствие на което се подчертават горчивите и стипчивите нотки, характерни за маслиновото масло „Chianti Classico“. Също така, благодарение на значителните температурни колебания, които характеризират района през есенния сезон, необработеното маслиново масло екстра качество „Chianti Classico“ се отличава и с много отчетлив плодов аромат. Районът на производство е получил значително признание с обнародвания през 1716 г. указ на херцог Козимо III, с който се очертават сегашните му граници, за да се отдаде заслужено признание на високото качество и отличителните характеристики на местната лозарска и маслинова продукция — това е своеобразно ЗНП много преди възникването на днешното понятие. В изследването на G. Tavanti „Trattato teorico-pratico completo sull’ulivo“ (Пълен теоретично-практически трактат за маслиненото дърво) от 1819 г. са посочени основните сортове, отглеждани в района на Chianti Classico.“

Етикетиране

— Това изменение се отнася до член 17 — „Наименование и представяне“, от продуктовата спецификация и до точка 3.6 от единния документ.

Думите „законодателството и търговските стандарти“ на втория ред са заменени с по-подходящата формулировка „действащото законодателство“.

Думата „непосредствено“ във връзка с местоположението на „Denominazione di Origine Protetta“ след наименованието е заличена; разрешава се използването на съкращението „DOP“ (ЗНП).

Текстът:

„Върху етикетите на съдовете, посочени в предходния член, освен стандартните текстове, предвидени от законодателството и търговските стандарти, трябва да фигурира надписът „Olio Extravergine di Oliva Chianti Classico“, следван непосредствено от обозначението „Denominazione di Origine Protetta“ (защитено наименование за произход), както и от годината на производство, посочена с лесно видими и незаличими букви, в съответствие с член 6 от настоящата продуктова спецификация. Забранено е добавянето към наименованието на каквито и да е качествени определения, които не са изрично предвидени в настоящата продуктова спецификация. Разрешено е обаче използването на търговски марки на кооперативи, наименования на производствени стопанства, земеделски имения или ферми и топонимни указания с позоваване на действителни местности, където се отглеждат маслините. Името на защитеното наименование трябва да фигурира на етикета с ясни, незаличими букви с висококонтрастен цвят спрямо цвета на етикета. Буквите, с които се изписват евентуалните допълнителни текстове, не трябва да надвишават 50 % от използваните в наименованието за произход.“

се заменя със следното:

„Върху етикетите на съдовете, посочени в предходния член, освен стандартните текстове, предвидени от действащото законодателство, трябва да фигурират надписът „Olio Extravergine di Oliva Chianti Classico“ и обозначението „Denominazione di Origine Protetta“ (защитено наименование за произход) или съкращението DOP (ЗНП), както и годината на производство, посочена с лесно видими и незаличими букви, в съответствие с член 6 от настоящата продуктова спецификация.“

Забранено е добавянето към наименованието на каквито и да е хвалебствени изрази, които не са изрично предвидени в настоящата продуктова спецификация. Разрешено е обаче използването на марки на кооперативи, наименования на производствени стопанства, земеделски имения, ферми и топонимни указания с позоваване на действителни местности, където се отглеждат маслините.

Наименованието за произход трябва да фигурира на етикета с ясни и незаличими букви с висококонтрастен цвят спрямо цвета на етикета. Буквите, с които се изписват евентуалните други текстове, не трябва да надвишават 50 % от използваните в наименованието за произход.“

Целта на тези промени е да се даде възможност за адаптиране на начина на добавяне на тези думи към вида етикет.

Пускане на пазара, разфасовки, инспекции

Пускане на пазара

— Това изменение се отнася до член 13 от продуктовата спецификация; информацията е включена и в точка 3.5 от единния документ относно момента на пускане на пазара и крайния срок за бутилиране.

Текстът:

„Маслото „Chianti Classico“ може да се бутилира до 31 октомври на годината, която следва годината на производство, и да се пуска на пазара до февруари следващата година. Годината на производство винаги трябва да се вижда ясно на етикета на маслото „Chianti Classico“.“

се заменя със следното:

„Маслото „Chianti Classico“ може да се бутилира до 31 януари на втората година след годината на производство. Годината на производство винаги трябва да се вижда ясно на етикета на маслото „Chianti Classico“.“

Предлага се да се премахне изискването за пускане на маслото на пазара (т.е. продажба от опаковащото предприятие) до 28 февруари, тъй като е установено, че това ограничение е прекомерно и затруднява стопанската дейност. При всички случаи правилната информация за потребителя се гарантира чрез задължението да се посочи ясно годината върху етикета и най-вече чрез наличието върху етикета на срока на годност на маслото. Предлага се също като краен срок за бутилиране да се определи 31 януари на втората година след годината на брането.

Поради своето естество и в нашия случай маслото се съхранява по-добре в насипно състояние, отколкото бутилирано. Съответно производителите предпочитат да извършват бутилиране по поръчка и да свеждат до минимум броя на складираните бутилки или метални контейнери с масло. Целта е да се запазят свежестта и качеството на продукта.

Поради това, с оглед на гореизложеното и с цел да се преодолеят всички проблеми при запазването и предлагането на пазара на масло със ЗНП „Chianti Classico“ и да се предотврати възникването на подобни проблеми в бъдеще, и като се има предвид, че при всички случаи върху етикета на маслото „Chianti Classico“ със ЗНП трябва да се посочи срок на годност, считаме за подходящо да посочим 31 януари на втората година след годината на бране като нов краен срок за бутилиране.

— Това изменение се отнася до член 15 от спецификацията за новия краен срок за бутилиране за видовете съхранение на маслото, което не е подложено на филтруване за избистряне.

Текстът:

„Като изключение от първия параграф от настоящия член маслото, което отговаря на условията, изложени в спецификацията, може да се бутилира до 31 октомври на годината след тази на бране на маслините, при което се подлага на избистряне чрез филтруване до 31 декември в годината на производство, и при всички случаи до датата на подаване на заявление за сертифициране.“

се заменя със следното:

„Като изключение от първия параграф от настоящия член маслото, което отговаря на условията, изложени в спецификацията, може да се бутилира до 31 януари на втората година след годината на бране на маслините, при което се подлага на избистряне чрез филтруване до 31 декември в годината на производство и при всички случаи до датата на подаване на заявление за сертифициране.“

Предлага се като краен срок за бутилиране да се определи 31 януари от втората година след годината на бране.

Това изменение е резултат от изменението на член 13 по-горе.

Заличеното изречение гласи следното:

„Когато маслото не е незабавно преминало през избистряне чрез филтруване до 31 декември от годината на бране на реколтата, трябва също така да се съхранява под инертен газ.“

Предлага се да се премахне изискването за съхранение на нефилтрувано масло под инертен газ, като същевременно се запази крайният срок за опаковане от 45 дни след датата на сертифициране.

Съхраняваното под инертен газ нефилтрувано масло запазва характеристиките си, за разлика от нефилтруваното масло, съхранявано без газ. Смята се обаче, че изискването операторите да бутилират маслото в рамките на 45 дни от датата на сертифициране може да предостави на потребителя цялостна защита. Ако бутилирането не се осъществи в рамките на 45 дни, трябва да се извършат повторни проверки на химическите и органолептичните свойства.

Разфасовки

— Изменят се член 16 от спецификацията и точка 3.5 от единния документ.

Сегашният текст:

„Маслото „Chianti Classico“ трябва да се опакова в района на производство в стъклени или метални съдове, в определените обеми и номинални количества до 5 (пет) литра. Допускат се също така разфасовки под 100 ml, изработени от стъкло, метал или PET, при условие че те са пакетирани по начин, който е съобразен с нормативно разрешения общ обем. Всеки съд трябва да е херметически затворен, така че при отваряне да се наложи да бъде разкъсан гаранционният печат.“

се заменя със следното:

„Маслото „Chianti Classico“ трябва да се опакова в района на производство, посочен в член 3, като за целта се използват съдове от материали и с обеми, които са законово разрешени. Опаковките трябва да са затворени в съответствие със законодателството и върху тях да е поставен гаранционен печат. За опаковки с вместимост под 100 ml не е необходимо посочване на вместимостта.“

Предлага се да се позволи използването на съдове, изработени от различни материали и с различна вместимост, така че операторите да отговорят по-добре на пазарното търсене.

Също така тази промяна позволява на операторите да поставят гаранционния печат по най-подходящия начин в зависимост от вида на съда.

Инспекции

— В продуктовата спецификация е добавен специален член относно инспекциите, в който се включва цялата информация за контролния орган.

Новият член гласи следното:

„Инспекции Член 19 Съответствието на продукта с продуктовата спецификация се проверява от контролния орган съгласно разпоредбите на действащото законодателство на ЕС. Отговорният контролен орган е Valoritalia Srl със седалище Via Piave 24, 00187 Rome, Тел. +390645437975; Факс +390645438908; Електронна поща: info@valoritalia.it.“

ЕДИНЕН ДОКУМЕНТ

„Chianti Classico“

ЕС №: PDO-IT-0108-AM03 — 20.3.2019 г.

ЗНП (X) ЗГУ ( )

1. Наименование/наименования [на ЗНП или ЗГУ]

„Chianti Classico“

2. Държава членка или трета държава

Италия

3. Описание на селскостопанския продукт или храната

3.1. Вид продукт [посочен в приложение ХI]

Клас 1.5. Масла и мазнини (масло, маргарин, растителни масла и др.)

3.2. Описание на продукта, за който се отнася наименованието в точка 1

„Chianti Classico“ е необработено маслиново масло екстра качество, което при пускане на пазара има следните характеристики:

Химична оценка

а) киселинност, изразена като олеинова киселина — ≤ 0,5 %;

б) максимално пероксидно число — 12 (mEq кислород);

в) високо съдържание на олеинова киселина — >72 %;

г) общо полифеноли — повече от 150 ppm;

д) алфа-токоферол — повече от 140 ppm.

Органолептична оценка

Маслото трябва да има следните характеристики:

— наситенозелен до зелен цвят със златисти нюанси,

— наличие на плодов аромат, специфичен за маслиновото масло.

Оценките в профилиращия лист, попълнен от дегустаторите, трябва да отчитат следните показатели:

а) вкус на зелени маслини: 3—8;

б) горчивина: 2—8;

в) стипчивост: 2—8.

3.3. Фуражи (само за продукти от животински произход) и суровини (само за преработени продукти)

Необработеното маслиново масло екстра качество „Chianti Classico“ трябва да се произвежда от маслини от маслинови насаждения, вписани в регистъра, като най-малко 80 % от тях в дадено стопанство трябва да са от сортовете Frantoio, Correggiolo, Moraiolo Leccino и Leccio del Corno — поотделно или смесени; не повече от 20 % от маслините могат да са от други местни сортове, които обаче трябва да са вписани в тосканския регистър на маслинената зародишна плазма.

3.4. Специфични етапи на производство, които трябва да бъдат извършени в определения географски район

Всички етапи на производствения процес — отглеждане, прибиране на реколтата и извличане на маслото, трябва да се извършват изцяло в определения географски район на производство, посочен в точка 4.

3.5. Специфични правила за рязане, настъргване, опаковане и др. на продукта, за който се отнася регистрираното наименование

Маслиновото масло „Chianti Classico“ може да се пакетира до 31 януари на втората година след годината на производство. Годината на производство трябва винаги да е ясно отбелязана на етикета.

Необработено маслиново масло екстра качество „Chianti Classico“ трябва да се опакова в района на производство, посочен в член 4, като за целта се използват съдове от материали и с обеми, които са законово разрешени. Опаковките трябва да са затворени в съответствие със законодателството и върху тях да е поставен гаранционен печат. За опаковки с вместимост под 100 ml не е необходимо посочване на вместимостта.

Опаковането на необработеното маслиново масло екстра качество „Chianti Classico“ трябва да се извършва в рамките на географския район на производство, за да се гарантира по-добре контролът на произхода на продукта и за да не се даде възможност транспортирането му в насипно състояние извън този район да доведе до влошаване и загуба на специфичните характеристики, определени в точка 3.2 по-горе, а именно на типичния горчив и стипчив привкус на необработеното маслиново масло екстра качество „Chianti Classico“, който се обуславя от съдържанието на фенолни антиоксиданти и от профила на ароматните вещества. Въздействието на кислорода в атмосферния въздух по време на фазата на пресипване от един съд в друг, изпомпване, транспортиране и разтоварване, които действия биха се повтаряли с по-голяма честота в случай на бутилиране извън района, може да стане причина за загуба на специфичните характеристики на необработеното маслиново масло екстра качество „Chianti Classico“, описани в точка 3.2 по-горе.

3.6. Специфични правила за етикетиране на продукта, за който се отнася регистрираното наименование

Върху етикетите на съдовете освен стандартните текстове, предвидени от действащото законодателство, трябва да фигурират надписът „Olio Extravergine di Oliva Chianti Classico“ и обозначението „Denominazione di Origine Protetta“ (защитено наименование за произход) или съкращението DOP (ЗНП), както и годината на производство, посочена с лесно видими и незаличими букви.

Забранено е добавянето към наименованието на каквито и да е хвалебствени изрази, които не са изрично предвидени в настоящата продуктова спецификация. Разрешено е обаче използването на марки на кооперативи, наименования на производствени стопанства, земеделски имения, ферми и топонимни указания с позоваване на действителни местности, където се отглеждат маслините.

Наименованието за произход трябва да фигурира на етикета с ясни и незаличими букви с висококонтрастен цвят спрямо цвета на етикета. Буквите, с които се изписват евентуалните допълнителни текстове, не трябва да надвишават 50 % от използваните в наименованието за произход.

4. Кратко определение на географския район

Районът на производство на маслото „Chianti Classico“ включва административните територии на следните общини от провинциите Сиена и Флоренция: цялата територия на Castellina in Chianti, Gaiole in Chianti, Greve in Chianti и Radda in Chianti и части от Barberino-Tavarnelle, Castelnuovo Berardenga, Poggibonsi и San Casciano in Val di Pesa.

Този район съвпада с района, определен за производството на виното „Chianti Classico“, описан в междуминистерско постановление от 31 юли 1932 г. и публикуван в Официалния вестник на Италианската република, бр. 209 от 9 септември 1932 г.

5. Връзка с географския район

Специфична характеристика на географския район

Районът на производство на маслото „Chianti Classico“ се отличава със специфични климатични и хидрогеоложки характеристики и е добре обособен в географски аспект още от ХIV век.

Районът на производство е сравнително хомогенен по отношение на терен и климат; след есента, която типично е мека и суха, настъпва сурова зима. Околната среда, в своята съвкупност, притежава характеристики, които позволяват отглеждането на маслинови насаждения на границата на територията на естественото им разпространение, като тази особеност е оказвала и продължава да оказва влияние върху процеса на плодоносене и зреене на маслините.

Съгласно прилаганите открай време в района техники плодовете се берат направо от дървото преди достигане на физиологична зрялост.

Температурните условия също така обуславят възприетата от местните земеделски производители форма на маслиновите дървета (обикновено разклоняваща се към върха), вследствие на което короната се разраства по начин, позволяващ по-доброто разпределение във вътрешността ѝ на топлината и светлината — фактори, подпомагащи развитието на маслиновите дървета в течение на кратки периоди от годината.

Специфична характеристика на продукта

Необработеното маслиново масло екстра качество „Chianti Classico“ се произвежда от сортове, които са традиционно култивирани в Тоскана, и се отличава със своя органолептичен профил, дължащ се най-вече на интензивния горчив и стипчив привкус, съчетан с доловими за обонянието плодови нотки.

Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)

Химичните и органолептичните характеристики на необработеното маслиново масло екстра качество „Chianti Classico“ са свързани с климатичните условия в района на производство, които оказват непосредствено влияние върху качествения и количествения състав на фенолите, горчивината и стипчивостта на вкуса и интензивността на плодовия аромат.

Предвид необходимостта от защита на плодовете от първите есенни слани те традиционно се събират рано — преди да са напълно узрели. Макар и да е причина за добиването на по-малки количества масло, тази практика позволява маслините да се берат, докато съдържанието на полифеноли е още високо, вследствие на което се подчертават горчивите и стипчивите нотки, характерни за маслиновото масло „Chianti Classico“. Също така, благодарение на значителните температурни колебания, които характеризират района през есенния сезон, необработеното маслиново масло екстра качество „Chianti Classico“ се отличава и с много отчетлив плодов аромат.

Районът на производство е получил значително признание с обнародвания през 1716 г. указ на херцог Козимо III, с който се очертават сегашните му граници, за да се отдаде заслужено признание на високото качество и отличителните характеристики на местната лозарска и маслинова продукция — това е своеобразно ЗНП много преди възникването на днешното понятие. В изследването на G. Tavanti „Trattato teorico-pratico completo sull’ulivo“ (Пълен теоретично-практически трактат за маслиненото дърво) от 1819 г. са посочени основните сортове, отглеждани в района на Chianti Classico.

Препратка към публикуваната продуктова спецификация

Достъп до пълния текст на продуктовата спецификация е предоставен на следния уебсайт: http://www.politicheagricole.it/flex/cm/pages/ServeBLOB.php/L/IT/IDPagina/3335

или чрез

директно търсене в началната страница на уебсайта на Министерството на политиката в областта на земеделието, храните и горското стопанство (www.politicheagricole.it), като се избере рубриката „Qualità“ (горе вдясно на екрана), след това — „Prodotti DOP IGP STG“ (отстрани вляво на екрана), и накрая — „Disciplinari di Produzione all’esame dell’UE“.

(1) OB L 343, 14.12.2012 г., стр. 1.